Familien Bondar kigger papirerne fra banken og kommunen igennem. Familien flygtede fra Ukraine, da krigen brød ud, og kom til Trend i Vesthimmerlands Kommune midt i marts. - Alt var okay til at begynde med. Vi fik 55 kroner om dagen udbetalt, men siden 9. juni har vi ikke fået nogle penge på grund af bankproblemerne, fortæller Nataliia Bondar. Efter en politisk beslutning er Vesthimmerlands Kommune gået væk fra at udbetale kontanter til flygtninge. Og da Nataliia Bondar og hendes mor endnu ikke har fået en dansk bankkonto, får de ikke længere nogle penge at leve for. - Jeg føler, at jeg ligger andre til last. Alle bør have muligheden for at kunne forsørge sig selv, siger hun. Storebror Dmytro Bondar har boet i Danmark i 10 år. Han oplevede, at hans familiemedlemmer blev hjulpet godt til rette i Vesthimmerlands Kommune. - I begyndelsen gik tingene rigtig hurtigt. 20. april havde de fået CPR-nummer og opholdstilladelse. Det er kun det med banken, der har taget lang tid, siger Dmytro Bondar. Har skrevet under på dokumenter to gange Familien har siden 28. april forsøgt at få oprettet bankkonti, men processen er flere gange blevet udskudt. Det er ellers ikke normal procedure i Vesthimmerlands Kommune. - I starten asfalterede vi, mens vi kørte, men nu er der godt styr på det. Det kræver, at man har et godt samarbejde med banken, og at de er fleksible og klar til at arbejde hurtigt, siger Morten Lund, der er direktør i Børne- og Arbejdsmarkedsforvaltningen i Vesthimmerlands Kommune. Familien Bondar var onsdag i banken for at skrive under på nogle papirer, som kan hjælpe dem nærmere en NemKonto. De har tidligere skrevet under på lignende dokumenter, men mener, at dokumenterne måske er forsvundet et sted i systemet. Familien føler sig overladt til sig selv. - Kommunen kunne måske godt have gjort noget mere for at hjælpe os med at få en NemKonto, og ellers kunne de måske fortsætte med at udbetale kontanter, indtil der er en løsning, siger Nataliia Bondar. Er der mulighed for at udbetale kontanter, indtil der er styr på tingene? - Det, vores beskæftigelsesudvalg har truffet beslutning om, er, at de har stoppet udbetaling af lomme- og forsørgelsespenge i sidste uge. Det er det, den politiske beslutning får på, så vi udbetaler ikke lommepenge mere i Vesthimmerlands Kommune, siger Morten Lund. Den seneste melding er, at Nataliia og hendes mor har en NemKonto i slutningen af måneden, så de herefter igen kan få ydelser fra Vesthimmerlands Kommune eller finde et job. - Vi håber, at problemerne bliver løst, men fordi vi flere gange har fået at vide, at det snart ville gå i orden uden, at det er sket, så tør jeg ikke tro på noget, siger Nataliia Bondar.
Vesthimmerlands Kommune udbetaler ikke længere kontante ydelser til flygtninge, og det rammer en ukrainsk familie, som er indkvarteret privat i Trend. De har nemlig haft besvær med at få oprettet bankkonti, og derfor har de ikke fået udbetalt penge at leve for i den seneste uge.